《投后村先生刘尚书》
宋代·蒲寿宬

采松北山下，日与樵者亲。
寸尺拾遗坠，时以供炊薪。
日跻白云拾，暮宿芳草滨。
疏泉溉其本，镜心澄尔神。
上有千岁鹤，羽仪何振振。
清唳返华表，感时怀凤麟。
下有千年苓，剥落惟本真。
久乃莹雪玉，服之祛凡尘。
清风发万籁，天窍鸣惊人。
严霜肃四宇，玉立古柏身。
桃李众自托，六合惟一根。
梅竹亦有性，岁寒争卜邻。
茑萝尔微彙，愿乞青云津。
逡巡不敢止，百年在兹辰。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。